
B8‑0077/2014
Az Európai Parlament állásfoglalása az Izrael és Palesztina közötti erőszak fokozódásáról

(2014/2723(RSP))
Az Európai Parlament,
–
tekintettel az Independent napilap „Izrael és Gáza közötti konfliktus: az izraeli légitámadásban egy fogyatékossággal élők számára fenntartott otthon két női lakója meghalt” című cikkére,

–
tekintettel az UNRWA gázai helyzetről szóló 2014. július 14-i jelentésére,
–
tekintettel a főtitkár szóvivőjének az Izrael és Gáza közötti helyzetről szóló 2014. július 13-i, New York-i nyilatkozatára,

–
tekintettel az Emberi Jogok 1948. évi Egyetemes Nyilatkozatára,

–
tekintettel a polgári lakosság háború idején való védelméről szóló 1949. évi negyedik genfi egyezményre,

–
tekintettel a polgári és politikai jogokról szóló 1966. évi nemzetközi ENSZ-egyezményre, 

–
tekintettel az 1993. szeptember 13-i oslói megállapodásokra („Elvi nyilatkozat az átmeneti önkormányzati rendszerről”),

–
tekintettel a gyermekek jogairól szóló 1989. évi ENSZ-egyezményre,

–
tekintettel eljárási szabályzatának 123. cikkének (2) bekezdésére,
A.
mivel a folyamatban lévő konfliktus ártatlanok életét követeli, és elviselhetetlen szenvedést okoz mindkét érintett fél civil lakosságának; mivel az UNRWA jelentése szerint 174 civilt megöltek és körülbelül 1 152 megsebesült;
B.
mivel az erőszakos cselekmények fokozódása súlyosan veszélyezteti a gyermekek biztonságát, akik a legkiszolgáltatottabb áldozatai e soha véget nem érő konfliktusnak; mivel az UNRWA jelentése szerint legalább 32 gyermek meghalt;

C.
mivel annak ellenére, hogy a Biztonsági Tanács egyértelműen tűzszünetet követelt, a helyzet a Gázai övezetben és annak környékén egyre rosszabbra fordul, és súlyos következményekkel jár mind az izraeli mind a palesztin civilek biztonságára nézve;

D.
mivel a Parlament kifejtette, hogy határozottan támogatja a két állam elvén alapuló azon megoldást, amely szerint Izrael Állam és egy független, demokratikus, területileg összefüggő és életképes Palesztin Állam békében és biztonságban él egymás mellett, és szorgalmazta a felek közötti közvetlen béketárgyalások újraindítását;

E.
mivel a Parlament már több alkalommal is támogatta Izrael jogát ahhoz, hogy biztonságos határok között létezzen;

F.
mivel a Parlament már több alkalommal is kifejtette, hogy támogatja a palesztinok önrendelkezési jogát, és mivel saját államhoz való joguk megkérdőjelezhetetlen;

1.
mélységes aggodalmát fejezi ki a Gáza és Izrael közötti erőszakos cselekmények veszélyes fokozódását illetően, és határozottan sürgeti az érintett két fél közötti tűzszünet haladéktalan létrejöttét, ezáltal elkerüljék azt, hogy még több ember essen ezen erőszakos cselekmények áldozatául;
2.
felszólít a Gáza ellen irányuló valamennyi izraeli katonai művelet és a Gázai övezetből Izrael felé indított valamennyi rakétatámadás azonnali beszüntetésére;

3.
mélységes megdöbbenését fejezi ki az elfogadhatatlan emberi szenvedések és áldozatok miatt, és szolidaritásáról biztosítja az izraeli és palesztin konfliktus valamennyi ártatlan áldozatának családját; határozottan elítéli az emberi jogok és a nemzetközi humanitárius jogok megsértését;

4.
hangsúlyozza a Gázai övezetbeli minden létfontosságú civil infrastruktúra és a civil lakosság védelmének fontosságát;

5.
mélységes sajnálatát fejezi ki a két fogyatékossággal élő nő július 13-i gázai halála miatt, tekintettel arra, hogy a civilek és különösen a testi fogyatékosságtól szenvedők azok, akik a konfliktus leggyámoltalanabb áldozatai.

6.
felhívja a nemzetközi közösséget és az Európai Uniót, hogy fordítson különös figyelmet a nők és a gyermekek szenvedésére és szükségleteire ebben a konfliktusban;

7.
hangsúlyozza annak szükségességét, hogy haladéktalanul intézkedni kell a Gázai övezetben levő emberi tragédia ügyében, az élelmiszer- és egészségügyi felszereléssel való ellátás tekintetében;

8.
ismételten hangsúlyozza, hogy az izraeliek és palesztinok közötti vitát nem lehet katonai eszközökkel megoldani, csakis békés és erőszaktól mentes folyamat során; ismételten szorgalmazza a felek közötti közvetlen béketárgyalások újraindítását;

9.
ismét határozottan támogatja a két állam elvén alapuló megoldást, amely az 1967-es határokon nyugszik, és amelynek értelmében mindkét ország fővárosa Jeruzsálem, és amely szerint Izrael Állam és egy független, demokratikus, területileg összefüggő és életképes Palesztin Állam békében és biztonságban él egymás mellett;

10.
sürgeti az ENSZ Biztonsági Tanácsának tagjait, hogy tegyenek meg mindent annak érdekében, hogy megfelelő választ találjanak a válságra; arra ösztönzi a kulcsfontosságú regionális szereplőket, nevezetesen Egyiptomot és Jordániát, hogy támogassák a helyzet enyhítését megcélzó törekvéseket, és biztosítsák a sebesült civilek evakuálását;

11.
utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, a tagállamok kormányainak és parlamentjeinek, az Európai Unió közel-keleti békefolyamathoz rendelt különleges képviselőjének, az ENSZ-közgyűlés elnökének, az ENSZ Biztonsági Tanácsa tagjai kormányainak és parlamentjeinek, a közel-keleti Kvartett megbízottjának, a Knesszetnek és az izraeli kormánynak, a Palesztin Hatóság elnökének, valamint a Palesztin Törvényhozó Tanácsnak.

